text: Varetægtsfængslet: Håndværkere forulempede kollega seksuelt med kosteskaft
  07 september 2017 kl. 13.57
  To mænd fra Kolding er varetægtefængslet for gentagne gange at overfalde kollega på byggeplads og presse et kosteskaft op i endetarmen på ham. 
  Igennem cirka et halvt år har to håndværkere på 24 og 30 år overfaldt deres mandlige kollega og forulempet ham groft seksuelt.
  Det skriver Jyske Vestkysten.
  De to mænd er torsdag blevet fremstillet i grundlovsforhør ved Retten i Kolding.
  Ifølge det første af fem forhold har mændene 10. marts 2016 i fællesskab overtrådt straffelovens paragraf om voldtægt ved at have udført "anden kønslig omgang end samleje med tvang."
  Ifølge sigtelsen foregik det på en byggeplads, hvor den 24-årige væltede den forurettede omkuld og satte sig på ham, hvorefter den 30-årige pressede et kosteskaft op i endetarmen på den forurettede, selvom han skreg og bad dem om at lade være.
  I følge sigtelsen er der sket syv overgreb, som er fundet sted på byggepladser i blandt andet Horsens og Odense, samt firmaets lager i Kolding.
  I et af overgrebene har der også været to yderligere gerningsmænd, hvoraf en af dem filmede overgrebet.
  De to sigtede nægter sig skyldige.
  Ved et lukket grundlovsforhør torsdag er de to mænd blevet varetægtsfængslet til 5. oktober. De har begge kæret kendelsen.
  